Oddbjørn Engvold
Store norske leksikon,Realfag,Astronomi,Astronomi,Personer innen astronomi
Oddbjørn Engvold er en norsk astronom med Solens og stjernenes fysikk som sitt viktigste forskningsfelt. Han var i en periode aktivt engasjert innen astronomisk teleskopteknologi.
Utdannelse og karriere Engvold fikk i 1979 sin dr.philos.-grad ved Universitetet i Oslo hvor han i 1989 ble utnevnt til professor i astrofysikk. Han var styremedlem i Det Norske Videnskaps-Akademi fra 1993 til 1998. I årene 1996–2005 var han redaktør for det internasjonale tidsskriftet Solar Physics. Han var president i Division II: Sun and Heliosphere i Den internasjonale astronomiske union i 1994–1997, generalsekretær i Den internasjonale astronomiske union i 2003–2006, og leder for Det Norske Videnskaps-Akademis internasjonale komité for Kavliprisen i astrofysikk fra 2008 til 2012. Vitenskapelig virksomhet Engvold har publisert en rekke vitenskapelige arbeider, de fleste innen solfysikk. I senere år har han skrevet historiske artikler knyttet til astronomi. Sammen med Eberhart Jensen skrev han i 1977 læreboken «Solen». Han var medredaktør for to årganger av «Physics of the Solar Corona and Transition Region», utgitt av Kluwer Academic Publishers i 2000 og 2001, og redaktør for «Highlights of Astronomy» utgitt av Astronomical Society of the Pacific i 2006. Han var medredaktør og bidragsyter til bøkene om «Solar Prominences» og «The Sun as a Guide to Stellar Physics» som ble utgitt på henholdsvis Springer forlag i januar 2015 og Elsevier i november 2018. Les mer i Store norske leksikon Solen stjerne astronomi